
Várra várt élmények - Avagy az élmény, a várak és az ifjúság kapcsolata

Az élmény, mint gazdasági- társadalmi jelenség, a turizmus területén is egyre erőteljesebben érzékelteti hatását; tapasztalható, hogy azok a turisztikai desztinációk örvendenek nagyobb sikernek, melyek kínálata mélyebb élményt képes biztosítani a látogatók számára. Az egzotikum, a kaland és az újszerűség felé fordulás szinte általánossá vált; vajon ez a tendencia az örökségturisztikai helyszínek háttérbe szorulását eredményezheti?
E kérdés felvetődésével született meg bennem a gondolat, hogy egy TDK dolgozat keretein belül megvizsgálom, hogy napjaink „élménypiacán” a turisták szemében mennyire maradtak attraktívak, ezáltal versenyképesek a múltból ránk maradt örökségturisztikai elemek.
Primerkutatásom és ezzel munkám alapját egy reprezentatív kérdőíves felmérés képezi, melynek középpontjába a magyar ifjúságot és az észak-magyarországi várakat helyeztem.
Ezzel azt kívántam kideríteni, hogy az ún. „Y generáció” tagjai (azaz az 1980 és 2000 között született ifjúság) számára vajon elég élményszerű-e a magyarországi várak kínálata, valamint a kőerődítményeink marketingkommunikációja elég jól felépített-e ahhoz, hogy felkeltse a fiatalok érdeklődését.
Célom, hogy bebizonyítsam, az élmény (mint termékösszetevő mind a felhozatalban, mind a kommunikációban) lehet a siker kulcsa, és egyben a kapcsolódási pont az örök és a folyamatosan változó között. Ezáltal autentikus középkori váraink, akár mint multifunkcionális örökséghelyszínek továbbra is versenybe szállhatnának a késő modernkor turistáiért, illetve majd a jövő generációiért is.
S hogy melyek ezek a programok, illetve kommunikációs eszközök, amelyek képesek élményközpontúbbá tenni váraink kínálatát? Dolgozatom, mely a Várra várt élmények - avagy az élmény, az ifjúság és a várak kapcsolata címet viseli, erre igyekszik választ adni.



